**Zagrebačka burza d.d.**

**Ivana Lučića 2a**

**10000 Zagreb**

**Naslov: Novi plan predstečajne nagodbe za Dalekovod d.d.**

**Zagreb, 26. veljače 2013.g.**

Na današnjem ročištu u postupku predstečajne nagodbe za društvo Dalekovod d.d. nagodbeno vijeće prihvatilo je prijedloge većine vjerovnika za izradom novog plana rješavanja njihovih tražbina, te im je dalo rok od 15 dana za njegovu dostavu. Razlog tome su promijenjene okolnosti u odnosu na predloženi plan prilikom otvaranja predstečajnog postupka 20. prosinca prošle godine kao i razgovori vodstva kompanije s najvećim vjerovnicima.

„Očekivali smo ovakvu odluku jer smo u dosadašnjim kontaktima i razgovorima s našim najvećim vjerovnicima dobili potvrdu stvarne želje da se iznađu najprihvatljivija rješenja naših dugovanja prema njima“, naglasio je predsjednik Uprave Dalekovod d.d. Matjaž Gorjup i dodao:

„Vjerujem da ćemo za dva tjedna na stolu imati plan rješavanja tražbina prihvaćen od većine vjerovnika što je i preduvjet provođenja predstečajne nagodbe. Time bismo učinili važan korak prema nastavku uspješnog poslovanja kompanije, ali i restrukturiranju.“

Dalekovod d.d.